N á v r h

Zákon
z  ............. 2004
 
o výkone väzby a o zmene a doplnení
niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ HLAVA
ZÁKLADNÉ USTANOVENIA

§ 1
Predmet zákona

Tento zákon ustanovuje podmienky výkonu väzby, práva a povinnosti obvineného, dozor a kontrolu nad výkonom väzby. 

§ 2
Účel výkonu väzby

	Účelom výkonu väzby je zaistiť obvineného na účely trestného konania z dôvodov podľa osobitného predpisu.1)

§ 3
Miesta výkonu väzby

(1) Väzba sa vykonáva v ústavoch na výkon väzby (ďalej len „ústav“) alebo                v samostatných oddeleniach výkonu väzby, ktoré môže zriadiť a zrušiť generálny riaditeľ Zboru väzenskej a justičnej stráže v ústave alebo ústave na výkon trestu odňatia slobody; samostatné oddelenie výkonu väzby je organizačnou súčasťou príslušného ústavu.
(2) Ak zdravotný stav obvineného vyžaduje zdravotnú starostlivosť, ktorú nemožno poskytnúť v ústave, alebo ak je to potrebné na účely trestného konania, väzba sa na nevyhnutne potrebný čas vykonáva v nemocnici pre obvinených a odsúdených (ďalej len „nemocnica“).
(3) Ak zdravotný stav obvineného vyžaduje zdravotnú starostlivosť, ktorú nemožno zabezpečiť v ústave alebo v nemocnici, väzba sa na nevyhnutne potrebný čas vykonáva v inom zdravotníckom zariadení; stráženie obvineného zabezpečuje Zbor väzenskej a justičnej stráže (ďalej len „zbor“).2)

_________________________
1) § 71 ods. 1 Trestného poriadku.
2) Zákon č. 4/2001 Z. z. o Zbore väzenskej a justičnej stráže v znení neskorších predpisov. 

§ 4
Základné zásady výkonu väzby

(1) Obvinený, ktorý bol vzatý do väzby sa považuje za nevinného, kým súd nevysloví právoplatným odsudzujúcim rozsudkom jeho vinu.
(2) Obvineného možno počas výkonu väzby obmedzovať len vo výkone tých práv, ktoré sa vzhľadom na dôvod väzby, podmienky výkonu väzby, zaistenie bezpečnosti osôb a zabezpečenie ochrany majetku a poriadku v miestach, kde sa vykonáva väzba, nemôžu uplatniť alebo ich výkon by mohol viesť k jej mareniu.
(3) Vo výkone väzby sa musí rešpektovať ľudská dôstojnosť obvineného, nesmú byť použité kruté alebo ľudskú dôstojnosť ponižujúce spôsoby zaobchádzania alebo trestania.
(4) Väzba sa musí vykonávať nestranne. Obvinený nesmie byť diskriminovaný.3) 
(5) Väzba sa vykonáva diferencovane. 
(6) Výkon väzby podlieha nezávislému dozoru a nezávislej kontrole.

§  5
Orgán zabezpečujúci výkon väzby

(1) Stráženie, dozor, zaobchádzanie s obvinenými a podmienky výkonu väzby zabezpečuje zbor.2)
(2) Príslušník zboru a zamestnanec zboru je oprávnený obvinenému vydávať príkazy a pokyny; príslušník zboru je oprávnený voči obvinenému aj uplatňovať obmedzenia podľa tohto zákona a používať donucovacie prostriedky ustanovené osobitným predpisom.2) 

Prijímanie, umiestňovanie,
 premiestňovanie a predvedenie

§ 6
Prijímanie 

(1) Obvineného možno prijať do väzby len na písomný príkaz súdu alebo sudcu pre prípravné konanie vydaný na základe rozhodnutia o vzatí do väzby a po overení jeho totožnosti; ak totožnosť obvineného nemožno hodnoverne zistiť, overia sa iné údaje4) uvedené v písomnom príkaze súdu alebo sudcu pre prípravné konanie.
(2) Obvinený sa do väzby prijíma v ústave, a ak to zdravotný stav obvineného neumožňuje, aj v nemocnici. Prijímanie sa vykonáva nepretržite.
(3) Po prijatí do väzby musí byť obvinený preukázateľne oboznámený s právami a povinnosťami podľa tohto zákona.
(4) Obvinený je povinný po prijatí do väzby podrobiť sa dôkladnej osobnej prehliadke, lekárskej prehliadke, hygienickým a protiepidemickým opatreniam a zdravotným úkonom v rozsahu a za podmienok podľa osobitných predpisov.5)

_________________________
3) Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov.
4) § 207 ods. 1 Trestného poriadku.
5) Napríklad § 11 písm. c) zákona Národnej rady Slovenskej rady č. 272/1994 Z. z. o ochrane zdravia ľudí, vyhláška Ministerstva zdravotníctva Slovenskej republiky č. 79/1997 Z. z. o opatreniach na predchádzanie  prenosným ochoreniam v znení vyhlášky Ministerstva zdravotníctva Slovenskej republiky č. 54/2000 Z. z.

§ 7
Umiestňovanie 

	(1) Pri umiestňovaní obvineného do cely sa dbá na to, aby bol zabezpečený účel výkonu väzby.
	(2) Oddelene sa umiestňujú do cely:
a)	ženy od mužov,
b)	mladiství od dospelých obvinených,
c)	obvinení, ktorí sú vo väzbe z dôvodov ustanovených v osobitnom predpise6) (ďalej len „kolúzna väzba“) od ostatných obvinených,
d)	obvinení, ktorí sú stíhaní pre trestné činy uvedené v osobitnom predpise7) od ostatných obvinených,
e)	obvinení, ktorí sú stíhaní pre trestné činy spáchané z nedbanlivosti a obvinení, ktorí neboli predtým odsúdení na nepodmienečný trest odňatia slobody od ostatných obvinených,
f)	obvinení, ktorých trestné činy navzájom súvisia, alebo o trestných činoch ktorých sa vykonáva spoločné konanie, ak sú v kolúznej väzbe,
g)	obvinení, u ktorých je podozrenie z nákazy, od ostatných obvinených,
h)	obvinení od právoplatne odsúdených.
(3) Obvineného možno umiestniť v cele samostatne, ak
a)	o to  požiada a v ústave sú na to vytvorené podmienky,
b)	riaditeľ ústavu tak rozhodne z dôvodu ochrany bezpečnosti obvineného, iných osôb alebo z iného závažného dôvodu.
(4) V odôvodnených prípadoch možno pri umiestňovaní postupovať odlišne od zásad uvedených v odseku 2 písm. b), e) a h).

§ 8
Premiestňovanie 

	(1) Obvineného možno premiestniť do iného ústavu len na písomný príkaz prokurátora, súdu alebo sudcu pre prípravné konanie; v odôvodnených prípadoch aj na písomný príkaz generálneho riaditeľa zboru, o čom ústav upovedomí príslušný orgán činný    v trestnom konaní8) alebo súd. Ak premiestnenie trvá dlhšie ako 48 hodín, ústav o premiestnení upovedomí obhajcu a rodinného príslušníka obvineného.
(2) Obvineného možno na návrh lekára a s predchádzajúcim súhlasom príslušného orgánu činného v trestnom konaní alebo súdu premiestniť do nemocnice alebo iného zdravotníckeho zariadenia s cieľom poskytnúť mu zdravotnú starostlivosť, ktorú nemožno poskytnúť v ústave; ak je bezprostredne ohrozený život obvineného, ústav vyžiada súhlas dodatočne.

_____________________
6) § 71 ods. 1 písm. b) Trestného poriadku.
7) § 47 ods. 2. Trestného zákona.
8) § 10 ods. 1 Trestného poriadku.

§ 9
Predvedenie 

(1) Príslušník zboru predvádza obvineného v ústave pred príslušný orgán činný           v trestnom konaní, súd, osoby a orgány uvedené v § 49 a 50 a probačného a mediačného úradníka9) na základe ich žiadosti. Pred iné orgány alebo osoby možno obvineného predvádzať len po predchádzajúcom súhlase príslušného orgánu činného v trestnom konaní alebo súdu. 
	(2) Pred probačného a mediačného úradníka sa obvinený v kolúznej väzbe predvádza po predchádzajúcom súhlase príslušného orgánu činného v trestnom konaní alebo súdu.
	(3) Príslušník zboru predvádza obvineného mimo ústav na základe žiadosti  príslušného orgánu činného v trestnom konaní alebo súdu.
(4) Obvinený sa odovzdáva policajtovi10) alebo vojenskému prokurátorovi na vykonanie  úkonov trestného konania mimo ústavu na základe jeho žiadosti a len so súhlasom príslušného prokurátora, súdu alebo sudcu pre prípravné konanie. Od odovzdania až do návratu obvineného do ústavu zodpovedá za jeho stráženie ten orgán, ktorému bol obvinený odovzdaný.

DRUHÁ HLAVA
ZAOBCHÁDZANIE 

PRVÝ ODDIEL

§ 10
VŠEOBECNÉ USTANOVENIA

	(1) Zaobchádzanie s obvineným je súhrn aktivít, ktorých účelom je diferencovaným spôsobom zabezpečiť výkon práv a povinností podľa tohto zákona a súčasne zmierniť negatívne účinky izolácie obvineného od spoločnosti a obmedzení, ktoré vyplývajú z výkonu väzby. Zaobchádzanie s obvineným sa organizuje a vykonáva s dôrazom na účel výkonu väzby.
	(2) Ústav počas výkonu väzby ponúka obvinenému účasť vo vzdelávacích, osvetových, záujmových a športových aktivitách.

DRUHÝ ODDIEL
PRÁVA A POVINNOSTI 

§ 11
Všeobecné ustanovenia

(1) Obvineným vo väzbe patria rovnaké práva za podmienok a v rozsahu ustanovenom týmto zákonom.
(2) Obvinený je povinný plniť povinnosti uložené týmto zákonom a inými všeobecne záväznými právnymi predpismi.

_____________________
9) Zákon č. 550/2003 Z. z. o probačných a mediačných úradníkoch a o zmene a doplnení  niektorých zákonov.
10) § 10 ods. 8 Trestného poriadku.
§ 12
Ubytovanie

(1) Ubytovacia plocha pre obvineného v cele je najmenej 3,5 m2; ak sa nadmerne zvýši počet obvinených v ústave, možno ubytovaciu plochu na nevyhnutne potrebný čas znížiť.
(2) Pre každého obvineného musí byť v cele lôžko s matracom, podhlavníkom, prikrývkou, lôžkovou bielizňou,  skrinka na osobné veci, odev a bielizeň a stolička. V cele musí byť stolík, umývadlo s pitnou vodou, splachovacie WC, rozhlas, elektrické osvetlenie a signalizačné privolávacie zariadenie. Cela musí mať priame vetranie, vykurovanie a musí byť osvetlená denným svetlom.
(3) Ustanovenie odseku 2 sa na zdravotnícke zariadenie v  ústave a  nemocnicu uplatní primerane.

§ 13
Stravovanie

	Obvinenému sa poskytne strava zodpovedajúca odporúčaným výživovým dávkam; pritom sa prihliada na zdravotný stav obvineného a obťažnosť vykonávanej práce. Ak to umožňuje prevádzka ústavu, pri stravovaní sa prihliada na požiadavky kultúrnych a náboženských tradícií. Medzi vydávaním hlavných jedál nesmie byť väčší časový odstup ako sedem hodín.

§ 14
Odievanie

	(1) Obvinený môže používať vlastný odev, bielizeň a obuv, ak sú hygienicky nezávadné a má zabezpečenú ich pravidelnú obmenu na vlastné náklady; inak používa ústavný odev, bielizeň a obuv.
(2) Ak bol obvinený prijatý do väzby v odeve a obuvi, ktoré nezodpovedajú klimatickým podmienkam, na požiadanie sa mu umožní prijať balík s vhodným odevom a obuvou.

§ 15
Spánok

	Obvinený má právo na nepretržitý osemhodinový spánok na lôžku; na lôžku môže odpočívať aj mimo času nočného pokoja. Osvetlenie sa v čase nočného pokoja v cele zhasína; krátkodobé osvetlenie je pri kontrole povolené.

§ 16
Starostlivosť o zdravie

	(1) Obvinený má právo na zdravotnú starostlivosť v rozsahu a za podmienok ustanovených osobitnými predpismi.11)

_____________________
11) Napríklad zákon Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov, zákon Národnej  rady Slovenskej republiky č. 272/1994 Z.z. v znení neskorších  predpisov, vyhláška Ministerstva zdravotníctva Slovenskej republiky č. 79/1997 Z.z. v znení vyhlášky Ministerstva zdravotníctva  Slovenskej  republiky č. 54/2000 Z.z..
	(2) Obvinenému, ktorý nemá peňažné prostriedky na nákup liekov, liečebnej alebo zdravotníckej pomôcky a nemožno ich poskytnúť na základe zdravotného poistenia bezplatne podľa osobitných predpisov,12) a na úhradu nevyhnutných nákladov za služby súvisiace s poskytovaním zdravotnej starostlivosti podľa osobitného predpisu,13) ústav môže zo svojho rozpočtu poskytnúť na tieto účely nenávratný peňažný príspevok.
	(3) Za zabezpečenie poskytovania zdravotnej starostlivosti obvineným v ústave zodpovedá riaditeľ ústavu.
(4) Obvinený má právo zúčastniť sa denne na vychádzke v určenom otvorenom priestore ústavu v trvaní najmenej jednej hodiny. Vychádzku môže v mimoriadnych prípadoch obmedziť alebo zrušiť riaditeľ ústavu.
	(5) Obvinený má právo na základné potreby osobnej hygieny, ak nemá peňažné prostriedky, aj na ďalšie potreby osobnej hygieny a na sprchovanie najmenej dvakrát v týždni. Ak to vyžaduje zaradenie obvineného do práce alebo iné okolnosti, umožní sa mu sprchovanie podľa potreby.
(6) Obvinený je povinný podrobiť sa vstupnej a výstupnej lekárskej prehliadke, vrátane nevyhnutných fyzikálnych a laboratórnych vyšetrení, hygienických a protiepidemických opatrení.
	(7) Lekár je povinný podať riaditeľovi ústavu informácie o vážnom ochorení alebo zranení obvineného a v súlade s osobitným predpisom13) informovať aj blízke osoby14) obvineného.

§ 17
Veci osobnej potreby

	Obvinený môže mať pri sebe v cele hodinky, fotografie, vlastné knihy, časopisy, študijné materiály, osobnú korešpondenciu, potreby na korešpondenciu, hygienické potreby, veci, ktoré si zakúpil v predajni zriadenej v ústave, v množstve, ktoré zodpovedá možnostiam ich uloženia v skrinke, elektrický holiaci strojček, ponorný varič alebo rýchlovarnú kanvicu, ak je v cele elektrická zásuvka a ďalšie veci povolené riaditeľom ústavu.

§ 18
Styk s obhajcom a inými osobami

	(1) Obvinený má právo stýkať sa s obhajcom v čase a rozsahu ustanovenom v ústavnom poriadku a bez prítomnosti tretej osoby.
(2) Obvinený má právo stýkať sa tiež s advokátom alebo inou osobou, ktorá ho zastupuje v inej veci; ak ide o obvineného, ktorý je v kolúznej väzbe, vyžaduje sa predchádzajúci súhlas príslušného orgánu činného v trestnom konaní alebo súdu. 
(3) Rozhovor podľa odseku 2 sa uskutoční za prítomnosti príslušníka zboru; ak ide o obvineného v kolúznej väzbe, aj za prítomnosti príslušného orgánu činného v trestnom konaní alebo súdu, ak si prítomnosť pri udelení súhlasu vyhradil.

_____________________
12) Zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov.
     Zákon Národnej rady Slovenskej republiky č. 277/1994 Z. z. v znení neskorších predpisov.
13) Zákon Národnej rady Slovenskej republiky č. 277/1994 Z. z. v znení neskorších predpisov.
14) § 116 Občianskeho zákonníka.

§ 19
Návštevy

	(1) Obvinený má právo prijať návštevu raz za tri týždne v trvaní najmenej jednej hodiny. Na návšteve sa môže zúčastniť najviac päť osôb vrátane detí. V odôvodnených prípadoch môže riaditeľ ústavu povoliť prijatie návštevy častejšie alebo návštevu viacerých osôb. 
(2) Obvinený, ktorý je v kolúznej väzbe, môže prijať návštevu iba po predchádzajúcom súhlase príslušného orgánu činného v trestnom konaní alebo súdu.
	(3) Návšteva sa vykoná bez priameho kontaktu medzi obvineným a návštevníkom, v miestnosti ústavu na to určenej a za prítomnosti príslušníka zboru; ak ide o návštevu obvineného v kolúznej väzbe, za prítomnosti príslušného orgánu činného v trestnom konaní alebo súdu, ak si prítomnosť pri udelení súhlasu vyhradil. Riaditeľ ústavu môže v odôvodnených prípadoch povoliť vykonanie návštevy priamym kontaktom. Návšteva obvineného, ktorý je umiestnený v oddieli so zmierneným režimom, sa vykoná spravidla priamym kontaktom.
(4) Návštevu medzi obvinenými navzájom a medzi obvineným a odsúdeným, ak ide o manželov, rodičov a deti a ak s tým navštívená osoba súhlasí, ústav umožní po predchádzajúcom súhlase príslušného orgánu činného v trestnom konaní alebo súdu, ak obvinený má peňažné prostriedky na jej vykonanie; to neplatí, ak ide o obvineného v kolúznej väzbe. 
(5) Príslušník zboru môže návštevu prerušiť alebo predčasne ukončiť, ak obvinený alebo návštevník napriek upozorneniu porušuje zásady správania pri návšteve, ústavný poriadok alebo ohrozuje bezpečnosť v ústave; ak ide o návštevu podľa odseku 2, rovnaké oprávnenie má príslušný orgán činný v trestnom konaní alebo súd, ak v priebehu návštevy zistí, že dochádza alebo má dôjsť k mareniu objasňovania skutočností závažných pre trestné stíhanie.
(6) Počas návštevy nie je povolené odovzdávať alebo prijímať peňažné prostriedky, korešpondenciu alebo prijímať iné veci; to neplatí, ak ide o obmenu vlastného odevu, bielizne a obuvi. Riaditeľ ústavu môže povoliť obvinenému na návšteve odovzdať osobné veci, ktorých držanie v  ústave nebolo povolené, pominul účel držania takejto veci v ústave alebo jej držanie je v rozpore s účelom výkonu väzby. 

§ 20
Korešpondencia

	(1) Obvinený má právo prijímať a na vlastné náklady odosielať písomné správy (ďalej len „korešpondencia“) bez obmedzenia, okrem odosielania korešpondencie do inzertných kancelárií. 
(2) Nahliadnuť do korešpondencie obvineného má právo riaditeľ ústavu alebo ním určený príslušník zboru; pritom je oprávnený oboznámiť sa s jej obsahom. Ústav je povinný korešpondenciu zadržať a odovzdať príslušnému orgánu činnému v trestnom konaní alebo súdu, ak táto obsahuje nedovolenú informáciu alebo vec, jej obsah zakladá podozrenie z páchania trestnej činnosti alebo jej doručením by mohol byť marený účel väzby.
	(3) Obvinený v kolúznej väzbe prijíma a odosiela korešpondenciu prostredníctvom príslušného orgánu činného v trestnom konaní alebo súdu okrem korešpondencie uvedenej v odseku 4. 
 	(4) Nahliadať do korešpondencie je neprípustné, ak je zrejmé, že ide o
a) písomný styk medzi obvineným a jeho obhajcom, 
b) písomný styk medzi obvineným a štátnymi orgánmi Slovenskej republiky,
c) písomný styk medzi obvineným a medzinárodnou organizáciou, ktorá podľa medzinárodnej zmluvy, ktorou je Slovenská republika viazaná, je príslušná na prerokovanie podnetov týkajúcich sa ochrany ľudských práv, 
d) korešpondenciu zaslanú obvinenému diplomatickou misiou alebo konzulárnym úradom  cudzieho štátu.
	(5) Ak obvinený nemá peňažné prostriedky, ústav zabezpečí dvakrát za mesiac odoslanie korešpondencie na vlastné náklady. 
(6) Ak je obvinený negramotný alebo nevidiaci, ústav je povinný na jeho požiadanie zabezpečiť napísanie a prečítanie korešpondencie.
	(7) Na obsah korešpondencie adresovanej nevidiacemu obvinenému sa primerane použije osobitný zákon.15)

§ 21
Používanie telefónu

(1) Obvinený má právo najmenej raz za mesiac v prítomnosti príslušníka zboru volať prostredníctvom telefónneho automatu umiestneného v ústave; ak ide o obvineného v kolúznej väzbe, vyžaduje sa predchádzajúci súhlas príslušného orgánu činného v trestnom konaní alebo súdu. V odôvodnených prípadoch môže riaditeľ ústavu povoliť obvinenému telefonovať častejšie okrem obvineného v kolúznej väzbe.
	(2) Náklady spojené s použitím telefónu znáša obvinený.

Prijímanie peňažných prostriedkov, nakladanie s nimi 
a iné finančné operácie
§ 22

(1) Ak orgán  činný v trestnom konaní  pri zaistení obvineného neprevzal jeho peňažné prostriedky  v slovenskej mene alebo cudzej mene, do úschovy ich prevezme ústav pri vzatí obvineného do väzby  a  eviduje  ich  v  pokladni  ústavu  do rozhodnutia orgánu činného v trestnom konaní. 
(2) Peňažné prostriedky možno obvinenému zasielať poštovou poukážkou alebo bezhotovostným prevodom na účet cudzích prostriedkov ústavu; ak obvinenému boli peňažné prostriedky zaslané, prevedú sa na jeho konto zriadené a evidované ústavom a obvinený ich príjem potvrdí svojím podpisom. Ak obvinený odmietne prijať peňažné prostriedky, tieto sa vrátia odosielateľovi na náklady obvineného, ak má peňažné prostriedky na konte, uhradené pohľadávky a škodu na majetku štátu v správe ústavu.
(3) Ak má obvinený na svojom konte v evidencii ústavu menej peňažných prostriedkov, než je predpokladaná suma cestovného do miesta trvalého pobytu alebo miesta bydliska a výška stravného na jeden deň podľa osobitného predpisu16)  v dobe prepustenia z väzby, nákup potravín, a ďalších vecí alebo iné finančné operácie s týmito peňažnými prostriedkami sa mu neumožnia.

__________________
15) § 4 ods. 6 zákona č. 507/2001 Z. z. o poštových službách.
16) Zákon č. 283/2002 Z. z. o cestovných náhradách.

(4) Ak obvinený v predchádzajúcom mesiaci neuhradil zrážku na
a) škodu spôsobenú trestným činom, pre ktorý bol vo výkone trestu,
b) pohľadávky spojené s predchádzajúcou väzbou alebo výkonom trestu odňatia slobody,
c) škodu, ktorú spôsobil zboru počas výkonu väzby,
najmenej vo výške požadovaného čerpania peňažných prostriedkov, môže peňažné prostriedky účtované a evidované ústavom na jeho konte použiť len na nákup základných potrieb osobnej hygieny a základných potrieb na korešpondenciu, na úhradu pohľadávok, súdnych a správnych poplatkov, na nákup liekov, ktoré nemožno poskytnúť na základe zdravotného poistenia bezplatne podľa osobitných predpisov12) a na úhradu nevyhnutných nákladov za služby súvisiace s poskytovaním zdravotnej starostlivosti.13)

§ 23

(1) Ak bol  obvinený vzatý do väzby,  je povinný ihneď oznámiť ústavu skutočnosť, že poberá dôchodok.17)
(2) Ak bol obvinený poberajúci dôchodok počas výkonu väzby premiestnený do  iného ústavu, zmenu je  povinný oznámiť do ôsmich dní orgánu sociálneho poistenia ten ústav, z ktorého bol obvinený premiestnený.
(3) Ústav je povinný do ôsmich dní oznámiť orgánu sociálneho poistenia prepustenie obvineného - príjemcu dôchodku, z väzby.

§ 24
Nákup potravín a vecí osobnej potreby

(1) Obvinený má právo na nákup potravín a vecí osobnej potreby raz za týždeň v predajni zriadenej v ústave; skladbu, množstvo a termín nákupu určí riaditeľ ústavu. Nákup sa uskutočňuje z peňažných prostriedkov obvineného formou bezhotovostného prevodu najviac v kalendárnom mesiaci do výšky dvojnásobku sumy podľa osobitného predpisu.18)
(2) V ústave sa pre obvinených zriaďujú predajne s  potravinárskym, drogistickým a priemyslovým tovarom. 

§ 25
Vzdelávanie, záujmová a športová činnosť

	(1) Obvinený má právo vzdelávať sa formou individuálneho štúdia a prístupu k odbornej literatúre; obvinený umiestnený v oddieli so zmierneným režimom sa môže zúčastňovať aj krátkodobých skupinových vzdelávacích a osvetových aktivít.
(2) Obvinený má právo zúčastňovať sa na záujmovej a športovej činnosti na základe ponukových listov, ktoré spracuje a obvinenému sprístupní ústav. 
	(3) Záujmovú a športovú činnosť organizuje ústav s prihliadnutím na priestorové možnosti tak, aby nedochádzalo k mareniu účelu výkonu väzby.
	(4) Obvinený má právo na prijatie balíka obsahujúceho študijné materiály, literatúru a veci na záujmovú a športovú činnosť zodpovedajúce možnostiam ich uloženia a využitia v ústave.

_____________________
17) Napríklad § 13 ods. 2 zákona č. 461/2003 Z. z. o sociálnom poistení, zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.
18) § 2 písm. a) zákona č. 601/2003 Z. z. o životnom minime a o zmene a doplnení niektorých zákonov.

§ 26
Prístup k informáciám

	(1) Obvinený môže na vlastné náklady používať vlastný rádioprijímač a televízny prijímač po vykonaní technickej kontroly za účelom zistenia, či v nich nie je inštalované zariadenie umožňujúce nedovolený prenos informácií; vykonanie technickej kontroly zabezpečí ústav na náklady obvineného. 
(2) Obvinený má právo na vlastné náklady predplatiť si dennú tlač a časopisy a objednať si knihy okrem takých, ktoré propagujú národnostnú, rasovú, etnickú alebo náboženskú neznášanlivosť, fašizmus alebo iné hnutia smerujúce k potláčaniu práv a slobôd občanov, násilie, krutosť, ohrozujú mravnosť, morálku a poriadok v ústave alebo popisujú výrobu a použitie návykových látok, jedov, výbušnín, zbraní a streliva. Dennú tlač a časopisy môžu obvinenému predplatiť aj rodinní príslušníci a iné osoby, ak tieto budú do ústavu dodávané poštovým podnikom.19)
(3) Obvinený má právo požičiavať si z ústavnej knižnice knihy podľa vlastného výberu, požičiavať si a hrať spoločenské hry, ktoré sú v ústave.

§ 27
Poskytovanie psychologických služieb

	Ústav môže poskytnúť obvinenému psychologické služby, ak si jeho psychický stav vyžaduje odbornú pomoc psychológa.

§ 28
Ochrana práv obvinených

	(1) Na uplatnenie a zabezpečenie svojich práv a oprávnených záujmov má obvinený právo podávať žiadosti a sťažnosti štátnym orgánom Slovenskej republiky, ako aj medzinárodným organizáciám, ktoré sú podľa medzinárodnej zmluvy, ktorou je Slovenská republika viazaná, príslušné na prerokovanie podnetov týkajúcich sa ochrany ľudských práv; ústav je povinný bez zbytočného odkladu zabezpečiť ich odoslanie.
	(2) Ak o to obvinený požiada, umožní sa mu rozhovor s riaditeľom ústavu alebo ním určeným príslušníkom zboru a s osobami a zástupcami orgánov uvedenými v § 49 a 50 v čase, keď vykonávajú dozor alebo kontrolu v ústave.
(3) Obvinený má právo na primeranú ochranu pred neoprávneným násilím a akýmikoľvek prejavmi ponižovania ľudskej dôstojnosti.
(4) Ak príslušník zboru zistí porušenie alebo hrozbu porušenia práva obvineného uvedeného v odseku 3 alebo ak obvinený takýto prípad oznámi príslušníkovi zboru alebo zamestnancovi zboru, vykoná nevyhnutné opatrenia na zabránenie takéhoto konania a oznámi prípad riaditeľovi ústavu alebo inému oprávnenému príslušníkovi zboru.

_____________________
19) § 5 zákona č. 507/2001 Z. z.

§ 29
Základné povinnosti

	(1) Obvinený je povinný:
a)	dodržiavať tento zákon, iné všeobecne záväzné právne predpisy a ústavný poriadok,
b)	plniť príkazy a pokyny príslušníkov zboru a zamestnancov zboru,
c)	podrobiť sa osobnej prehliadke a umožniť príslušníkom zboru kontrolu svojich osobných vecí,
d)	podrobiť sa lekárskej prehliadke a strpieť úkony súvisiace s jeho identifikáciou, 
e)	šetrne zaobchádzať so zverenými vecami a iným majetkom,
zachovávať zásady slušného správania a vystupovania voči osobám, s ktorými prichádza do styku, 
f)	mať pri pohybe mimo cely viditeľne určeným spôsobom označený odev,
g)	udržiavať poriadok vo svojich osobných veciach, dbať o osobnú hygienu a udržiavať čistotu a poriadok v cele, v ktorej je umiestnený,
h)	v čase od večierky do budíčka dodržiavať nočný pokoj,
i)	ihneď oznámiť príslušníkovi zboru alebo zamestnancovi zboru okolnosti, ktoré môžu spôsobiť vážne ohrozenie bezpečnosti a zdravia osôb, pokiaľ sa o nich dozvie alebo ich zistí.
(2) Obvinenému je zakázané:
a)	nadväzovať kontakty s inými osobami za účelom zakázaného prijímania a odosielania korešpondencie alebo predmetov, alebo získania iných výhod,
b)	vstupovať a  pohybovať sa bez sprievodu príslušníka zboru mimo vymedzený priestor,
c)	tetovať seba, inú osobu alebo sa nechať tetovať, zhotovovať piercing sebe alebo inej osobe,
d)	predstierať ochorenie, úmyselne sa poškodzovať na zdraví, zhromažďovať, prechovávať alebo užívať lieky nepovolené alebo nepredpísané lekárom alebo ich užívať inak ako ich povolil alebo predpísal lekár alebo odovzdávať lieky iným obvineným,
e)	vyrábať, prechovávať a požívať návykové látky; v prípade podozrenia, že obvinený je pod vplyvom návykových látok, je povinný podrobiť sa potrebnému vyšetreniu,
f)	vyrábať a prechovávať predmety, ktoré by mohli byť použité na ohrozenie bezpečnosti osôb alebo majetku alebo na vykonanie úteku, 
g)	zúčastňovať sa lotérií a iných podobných hier,20) hrať hry o peňažné prostriedky, veci a služby, vykonávať činnosť, ktorou ohrozuje alebo poškodzuje ľudskú dôstojnosť,
h)	prechovávať tlačoviny alebo predmety propagujúce národnostnú, rasovú, etnickú alebo náboženskú neznášanlivosť, fašizmus alebo iné hnutia smerujúce k potláčaniu práv a slobôd občanov, násilie, krutosť, ohrozujúce mravnosť alebo popisujúce výrobu zbrane, streliva, výbušnín, návykových látok, jedov a akékoľvek predmety, ktorými by mohol mariť účel väzby,
i)	prechovávať a používať mobilný prostriedok spojenia,
j)	fajčiť mimo vyhradených priestorov.
 	(3) Na zabezpečenie ochrany poriadku, bezpečnosti osôb a majetku môže príslušník zboru použiť proti obvinenému donucovacie prostriedky podľa osobitného predpisu.20)

_____________________
20) Zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov.

§ 30
Ústavný poriadok

	(1) Riaditeľ ústavu vydá ústavný poriadok s cieľom upraviť spôsob výkonu práv a povinností obvinených a uplatňovania poriadku a disciplíny; jeho súčasťou je časový rozvrh dňa. 
	(2) Ústavný poriadok schvaľuje generálny riaditeľ zboru.

TRETÍ ODDIEL
ZAMESTNÁVANIE

§ 31

	(1) Ak s tým obvinený a príslušný orgán činný v trestnom konaní alebo súd súhlasí, možno obvineného po zohľadnení jeho zdravotného stavu zaradiť do práce v rámci pracovných možností vytvorených v ústave. 
	(2) Zaradenie obvineného do práce je osobitný vzťah medzi ústavom a obvineným, ktorým nevzniká pracovný pomer ani iný obdobný pracovnoprávny vzťah. Zaradenie obvineného do práce môže zbor skončiť kedykoľvek, a to aj bez uvedenia dôvodu. Ústav voči obvinenému plní povinnosti zamestnávateľa. Na zamestnávanie obvinených sa primerane použijú ustanovenia osobitného predpisu.21) 
(3) Obvinenému patrí pracovná odmena podľa druhu vykonávanej práce, odpracovaného času alebo normy spotreby práce; za čas, keď obvinený nepracoval, náhrada pracovnej odmeny mu nepatrí. Výšku pracovnej odmeny a podmienky jej poskytovania ustanoví vláda Slovenskej republiky nariadením.
(4) Nárok na minimálnu mzdu podľa osobitného predpisu22) obvinenému nevzniká.
 	(5) Z pracovnej odmeny obvineného vykonáva, vykazuje a odvádza zbor zrážky podľa osobitných predpisov.23)
	(6) Obvinený nemôže byť školený a zaradený do práce s výbušninami, zbraňami, jedmi, návykovými a inými nebezpečnými látkami.

§ 32
Povinnosti obvineného zaradeného do práce 

Obvinený zaradený do práce je povinný dodržiavať pracovnú disciplínu, najmä
a) riadne plniť pracovné úlohy, príkazy a pokyny  príslušníka zboru alebo zamestnanca zboru, ktorý organizuje a kontroluje zamestnávanie obvineného,
b) využívať  pracovný  čas  a  prostriedky  zverené  na  vykonanie práce, pracovné úlohy plniť  
   včas, kvalitne a hospodárne.

_________________________
21) Napríklad § 85, § 93 až  95, § 97, 98, 126, § 133 ods. 1 a 2, § 147, 148, 174 a 175 Zákonníka práce.
22) Zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov. 
23) Napríklad zákon č. 595/2003 Z. z. o dani z príjmov v znení neskorších predpisov, zákon č. 461/2003 Z. z. v znení neskorších predpisov, Zákonník práce v znení neskorších predpisov, Občiansky súdny poriadok v znení neskorších predpisov.

§ 33
Bezpečnosť a ochrana zdravia pri práci a ochrana pred požiarmi

Starostlivosť o bezpečnosť a ochranu zdravia obvinených pri práci a ochranu pred požiarmi zaisťuje ústav. Obvinený je povinný dbať o bezpečnosť a ochranu zdravia pri práci a ochranu pred požiarmi.

ŠTVRTÝ ODDIEL
DIFERENCOVANÝ VÝKON VÄZBY 

§ 34

Väzba sa vykonáva v štandardnom alebo zmiernenom režime. Pohyb, kontakt a spôsob výkonu práv je rozdielny podľa dôvodov väzby.  Zmiernenie obmedzení vo väzbe sa nesmie vykonať spôsobom a v rozsahu, ktorý by ohrozil účel výkonu väzby.

§ 35
Výkon väzby v štandardnom režime

	Výkonom väzby v štandardnom režime sa rozumie výkon väzby podľa tohto zákona, ak ďalej nie je ustanovené inak.

§ 36
Výkon väzby v zmiernenom režime

	(1) V ústave sa vytvára oddiel so zmierneným režimom, ktorý pozostáva najmä z ciel vybavených podľa § 12 a priestorov na vzdelávaciu, záujmovú a športovú činnosť. 
	(2) Obvineného možno do oddielu so zmierneným režimom zaradiť po predchádzajúcom súhlase príslušného orgánu činného v trestnom konaní alebo súdu.             V oddieli so zmierneným režimom sa obvinený môže v určenom čase voľne pohybovať a stýkať sa s obvinenými umiestnenými v tomto oddieli.
(3) Do oddielu so zmierneným režimom nemožno zaradiť obvinených,
a)	ktorí sú v kolúznej väzbe,
b)	ktorí sú stíhaní pre trestné činy uvedené v osobitnom predpise,7)
c)	ktorí porušujú ústavný poriadok,
d)	u ktorých to neodporučil lekár vzhľadom na ich zdravotný stav.

PIATY ODDIEL
DISCIPLINÁRNE PRIESTUPKY A ICH VYBAVOVANIE

§ 37
Disciplinárne priestupky a disciplinárne tresty 

(1) Disciplinárny priestupok je zavinené porušenie tohto zákona, Poriadku výkonu väzby a ústavného poriadku obvineným vo väzbe.
	(2) Za disciplinárny priestupok možno obvinenému uložiť tieto disciplinárne tresty:
a)	pokarhanie,
b)	zákaz nákupu potravín, vecí osobnej potreby a  iných vecí, okrem základných a ďalších potrieb osobnej hygieny a základných potrieb na korešpondenciu až na jeden mesiac,
c)	prepadnutie veci,
d)	umiestnenie do samoväzby až na 15 dní.
(3) Prepadnutie veci možno obvinenému uložiť za podmienok podľa osobitného predpisu.24) Vlastníkom prepadnutej veci sa stáva štát. 
(4) Uložený disciplinárny trest musí byť primeraný povahe a závažnosti spáchaného disciplinárneho priestupku. 
(5) Samoväzbou sa rozumie umiestnenie obvineného samostatne do cely určenej na tento účel. Obvinený počas umiestnenia v samoväzbe nemôže prijímať návštevy okrem obhajcu, telefonovať, nakupovať potraviny, veci osobnej potreby a iné veci, okrem základných a ďalších potrieb osobnej hygieny a základných potrieb na korešpondenciu, odpočívať na lôžku mimo doby určenej ústavným poriadkom, fajčiť a ak je zaradený do práce, pracovať. Obvinený sa tiež nezúčastňuje krátkodobých skupinových vzdelávacích a osvetových aktivít a záujmovej a športovej činnosti.
(6) Disciplinárny trest umiestnenia do samoväzby možno začať, až  keď lekár zistí, že obvinený je schopný podrobiť sa takémuto disciplinárnemu trestu. Lekár musí najmenej raz za tri dni vyšetriť a tiež posúdiť, či je obvinený spôsobilý ďalej vykonávať disciplinárny trest; tým nie je dotknuté právo obvineného na poskytnutie zdravotnej starostlivosti aj v inej dobe počas výkonu disciplinárneho trestu.
(7) Ak bol obvinenému počas výkonu disciplinárneho trestu opätovne uložený disciplinárny trest umiestnenia do samoväzby, možno obvineného podrobiť takémuto disciplinárnemu trestu bez prerušenia najviac po dobu 30 dní. Zvyšok nevykonaného disciplinárneho trestu obvinený vykoná najskôr po uplynutí desiatich dní.

§ 38
Zhabanie veci

	Ak nebolo uložené prepadnutie veci, možno rozhodnúť, že sa takáto vec zhabe, ak sú splnené podmienky ustanovené v osobitnom predpise.25) Vlastníkom zhabanej veci sa stáva štát.

§ 39
Konanie o disciplinárnych priestupkoch a o zhabaní veci

	(1) Ukladať disciplinárne tresty je oprávnený vedúci oddelenia výkonu väzby a samostatný referent režimu; o zhabaní veci rozhoduje vedúci oddelenia výkonu väzby.
	(2) Disciplinárny trest možno obvinenému uložiť, ak sú náležite objasnené okolnosti disciplinárneho priestupku a preukázaná vina obvineného. Pred uložením disciplinárneho trestu sa musí obvinenému umožniť, aby sa k veci vyjadril.
(3) Disciplinárny trest možno obvinenému uložiť do 30 dní odo dňa, keď sa o  disciplinárnom priestupku dozvedel ktorýkoľvek príslušník zboru alebo zamestnanec zboru v ústave, najneskôr však do jedného roka odo dňa jeho spáchania. 
(4) Rozhodnutie o zhabaní veci sa ihneď oznámi obvinenému, ktorý spáchal disciplinárny priestupok a vlastníkovi veci, ak je známy.

_____________________
24) § 15 zákona Slovenskej národnej rady č. 372/1990 Zb. o priestupkoch. 
25) § 18 zákona Slovenskej národnej rady č. 372/1990 Zb.

§ 40
Odpustenie disciplinárneho trestu a
upustenie od výkonu zvyšku disciplinárneho trestu

(1) Ak výkon disciplinárneho trestu nie je vzhľadom na správanie sa obvineného potrebný alebo disciplinárny trest nemôže obvinený vzhľadom na jeho zdravotný stav vykonať, možno trest odpustiť. Disciplinárny trest možno odpustiť aj z iných vážnych dôvodov. Disciplinárny trest uložený obvinenému je oprávnený odpustiť nadriadený príslušníka zboru, ktorý disciplinárny trest uložil. Disciplinárny trest, ktorý bol odpustený, sa nevykoná.
(2) Ak obvinený prejavuje počas výkonu disciplinárneho trestu ľútosť nad svojím činom, svojím správaním preukazuje účinnú snahu o nápravu alebo z iných vážnych dôvodov možno od výkonu zvyšku disciplinárneho trestu upustiť. Pri upustení od výkonu zvyšku disciplinárneho trestu sa postupuje rovnako ako pri odpustení disciplinárneho trestu.
(3) Odpustením disciplinárneho trestu alebo upustením od výkonu jeho zvyšku sa disciplinárny trest považuje za vykonaný.

§ 41
Zahladenie disciplinárneho trestu

	(1) Disciplinárny trest možno zahladiť, ak obvinený po dobu najmenej dvoch mesiacov po vykonaní disciplinárneho trestu riadne plní svoje povinnosti. Disciplinárny trest je oprávnený zahladiť nadriadený príslušníka zboru, ktorý disciplinárny trest uložil.
	(2) Ak bol disciplinárny trest zahladený, hľadí sa na obvineného akoby mu disciplinárny trest nebol uložený.

ŠIESTY ODDIEL
ÚČASŤ ORGÁNOV A ORGANIZÁCIÍ

§ 42

	(1) Obvinený má právo na poskytovanie duchovnej služby v rozsahu, ktorý vyplýva z osobitného predpisu.26) Ak ide o obvineného v kolúznej väzbe, vyžaduje sa predchádzajúci súhlas príslušného orgánu činného v trestnom konaní alebo súdu; to neplatí, ak ide o prípady ohrozenia života a zdravia.
(2) Duchovné služby môžu poskytovať len osoby vykonávajúce duchovenskú činnosť na základe poverenia štátom uznanej cirkvi alebo náboženskej spoločnosti.
(3) Obvineného nemožno k účasti na duchovných službách nútiť ani brániť mu v takejto účasti.
	(4) Na organizovaní vzdelávacích, osvetových a záujmových aktivít pre obvinených umiestnených v oddieli so zmierneným režimom sa môžu podieľať aj štátne  orgány, orgány územnej samosprávy, právnické osoby, fyzické osoby, záujmové združenia občanov, cirkvi, náboženské spoločnosti, nadácie a charitatívne organizácie, ktoré pôsobia v súlade s osobitnými predpismi;27) podmienkou je predloženie projektu a súhlas riaditeľa ústavu.

_____________________
26)  § 9 zákona č. 308/1991 Zb. o slobode náboženskej viery a postavení cirkví a náboženských spoločností.
27) Napríklad zákon č. 308/1991 Zb. v znení zákona č. 394/2000 Z. z., zákon č. 83/1990 Zb. o združovaní občanov v znení neskorších občanov, zákon č. 34/2002 Z. z. o nadáciách a o zmene Občianskeho zákonníka v znení neskorších  predpisov.
SIEDMY ODDIEL
VÝKON VÄZBY MLADISTVÝCH

§ 43
Všeobecné ustanovenie

	Na výkon väzby mladistvých sa vzťahujú ustanovenia tohto zákona, ak ďalej nie je ustanovené inak.

§ 44
Osobitné ustanovenia

(1) Ubytovacia plocha pre mladistvého v cele je najmenej 4 m2; ak sa nadmerne zvýši počet mladistvých v ústave, možno ubytovaciu plochu na nevyhnutne potrebný čas znížiť.
	(2) Mladistvý má právo prijať návštevu raz za týždeň v trvaní najmenej jednej hodiny.
	(3) Disciplinárny trest zákazu nákupu potravín, vecí osobnej potreby a iných vecí, okrem základných a ďalších potrieb osobnej hygieny a základných potrieb na korešpondenciu nemôže u mladistvého presiahnuť dva týždne.
	(4) Disciplinárny trest umiestnenia do samoväzby možno mladistvému uložiť najviac na dobu 10 dní. Ak bol mladistvý zaradený do vzdelávacích aktivít, môže sa na nich zúčastňovať aj počas umiestnenia v samoväzbe.
(5) Ak bol mladistvému opätovne uložený disciplinárny trest umiestnenia do samoväzby, možno s jeho výkonom začať najskôr po desiatich dňoch od vykonania predchádzajúceho takéhoto trestu. To neplatí, ak sa mladistvý dopustil disciplinárneho priestupku počas výkonu disciplinárneho trestu umiestnenia do samoväzby a bol mu uložený takýto disciplinárny trest; v takomto prípade ho možno podrobiť disciplinárnemu trestu bez prerušenia najviac po dobu 14 dní. 
	(6) Ústav vytvorí podmienky na plnenie povinnej školskej dochádzky v súlade s osobitným predpisom.28)

ÔSMY ODDIEL
VÝKON VÄZBY ŽIEN

§ 45
Všeobecné ustanovenie

	Na výkon väzby žien sa vzťahujú ustanovenia tohto zákona, ak ďalej nie je ustanovené inak.

§ 46
Osobitné ustanovenia

	(1) Ubytovacia plocha pre obvinenú ženu v cele je najmenej 4 m2; u tehotnej ženy ju nemožno znížiť.
	(2) Disciplinárne tresty uvedené v § 37 ods. 2 písm. b) a d) tohto zákona nemožno tehotnej žene uložiť.

_______________________
28) Zákon č. 29/1984 Zb. o sústave základných a stredných škôl (školský zákon) v znení neskorších predpisov.
DEVIATY ODDIEL
VÝKON VÄZBY CUDZINCOV
A OSÔB BEZ ŠTÁTNEJ PRÍSLUŠNOSTI

§ 47
Všeobecné ustanovenie

	Na výkon väzby cudzincov o osôb bez štátnej príslušnosti sa vzťahujú ustanovenia tohto zákona, ak ďalej nie je ustanovené inak.

§ 48
Osobitné ustanovenia

	(1) Cudzinca29) je po prijatí do väzby ústav povinný poučiť o jeho práve obracať sa na diplomatickú misiu30) alebo konzulárny úrad31) štátu, ktorého je občanom; osobu bez štátnej príslušnosti ústav poučí o práve obracať sa na diplomatickú misiu,30) konzulárny úrad31) alebo medzinárodné orgány, ktorých poslaním je chrániť jeho záujmy.
	(2) Ústav poučí cudzinca a osobu bez štátnej príslušnosti o práve prijať návštevu predstaviteľov orgánov uvedených v odseku 1; ak ide o cudzinca alebo osobu bez štátnej príslušnosti v kolúznej väzbe, vyžaduje sa na vykonanie návštevy predchádzajúci súhlas príslušného orgánu činného v trestnom konaní alebo súdu. Takáto návšteva sa nepovažuje za návštevu podľa § 19 a vykoná sa spravidla priamym kontaktom za prítomnosti príslušníka zboru.
	(3) Predstavitelia orgánov uvedených v odseku 1 môžu pri návšteve cudzincovi alebo osobe bez štátnej príslušnosti odovzdať dennú tlač, časopisy alebo knihy uvedené v § 26 ods. 2.
	(4) Ústav je povinný poučiť cudzinca a osobu bez štátnej príslušnosti o právach, povinnostiach a o podmienkach výkonu väzby v anglickom, francúzskom, nemeckom alebo v ruskom jazyku.
	(5) Pre cudzincov a osoby bez štátnej príslušnosti zabezpečuje ústav neodkladnú zdravotnú starostlivosť podľa osobitného predpisu.32)

TRETIA HLAVA
DOZOR A KONTROLA NAD VÝKONOM VÄZBY

§ 49
Dozor

	Dozor nad zachovávaním zákonnosti v ústavoch vykonáva prokurátor podľa osobitného predpisu.33)

_______________________
29) § 1 ods. 2 zákona č 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov.
30) Vyhláška ministra zahraničných vecí č. 157/1964 Zb. o Viedenskom dohovore o diplomatických stykoch.
31) Vyhláška ministra zahraničných vecí č. 32/1969 Zb. o Viedenskom dohovore o konzulárnych stykoch.
32) Zákon č. ...../2004 Z. z. o zdravotnom poistení a o zmene zákona č. 95/2002 Z. z. o poisťovníctve a o zmene  a doplnení niektorých zákonov.
33) § 18 zákona č. 153/2001 Z. z. o prokuratúre.
§ 50
Kontrola 

	(1) Kontrolu nad výkonom väzby v ústavoch vykonávajú:
a)	orgány Národnej rady Slovenskej republiky,
b)	minister spravodlivosti Slovenskej republiky a osoby ním poverené,
c)	generálny riaditeľ zboru a osoby ním poverené,
d) právnické osoby alebo fyzické osoby, ak tak ustanovuje osobitný predpis alebo medzinárodný dohovor, ktorým je Slovenská republika viazaná.34)
(2) Na základe písomného poverenia ministra spravodlivosti Slovenskej republiky alebo generálneho riaditeľa zboru môžu kontrolu nad výkonom väzby v ústavoch vykonávať aj iné osoby.

ŠTVRTÁ HLAVA
ZODPOVEDNOSŤ ZA ŠKODU

§ 51
Všeobecná zodpovednosť obvineného

Obvinený zodpovedá za škodu spôsobenú zavineným porušením povinností počas výkonu väzby na majetku štátu v správe ústavu. Ak škoda neprevyšuje trojnásobok minimálnej mzdy,22) o náhrade škody rozhoduje riaditeľ ústavu; inak sa postupuje podľa Občianskeho zákonníka.

§ 52
Zodpovednosť obvineného za škodu spôsobenú 
pri plnení pracovných úloh

Obvinený zodpovedá za škodu, ktorú spôsobil zboru zavineným porušením povinností pri plnení pracovných úloh alebo v priamej súvislosti s ním v rozsahu a za podmienok ustanovených osobitným predpisom.35)

§ 53
Zodpovednosť za škodu spôsobenú obvinenému
pri plnení pracovných úloh

(1) Za škodu, ktorá vznikla obvinenému porušením právnych povinností pri plnení pracovných úloh, alebo v priamej súvislosti s ním zodpovedá obvinenému zbor podľa osobitného predpisu;35) rovnako zodpovedá obvinenému za škodu na odložených veciach,36) pri odvracaní škody37) a vzniknutú pracovným úrazom alebo chorobou z povolania.38)

___________________	
34) Napríklad Európsky dohovor na zabránenie  mučenia a neľudského  či ponižujúceho zaobchádzania alebo trestania (oznámenie Ministerstva zahraničných vecí Slovenskej republiky č.26/1995 Z. z.).
35) Zákonník práce v znení neskorších predpisov.
36) § 193 Zákonníka práce.
37) § 194 Zákonníka práce.
38) § 195 až 198 Zákonníka práce v znení neskorších predpisov
(2) Práce pri upratovaní podľa § 29 ods. 1 písm. h) sa z hľadiska zodpovednosti za škodu nepovažujú za plnenie pracovných úloh. Ak došlo k poškodeniu zdravia alebo smrti úrazom, nejde o pracovný úraz; v takom prípade zbor zodpovedá za spôsobenú škodu podľa Občianskeho zákonníka.

PIATA HLAVA
TROVY VÝKONU VÄZBY

§ 54
Všeobecné ustanovenia

(1) Ak bol obvinený  právoplatným  odsudzujúcim  rozsudkom  uznaný  za vinného, je 
povinný nahradiť štátu trovy spojené s výkonom väzby39) za dobu prvých 90 kalendárnych dní trvania väzby; ak ich nemožno uhradiť z pracovnej odmeny, môže ústav na ich úhradu použiť peňažné prostriedky, ktoré má obvinený evidované na konte v ústave.
(2) Výška trov spojených s výkonom väzby podľa odseku 1 za každý začatý kalendárny deň je jedna šesťdesiatina zo sumy podľa osobitného predpisu;18) suma sa zaokrúhľuje tak, že halierové sumy do 50 halierov vrátane sa zaokrúhľujú smerom nadol a halierové sumy nad 50 halierov smerom nahor.
(3) Od povinnosti podľa odseku 1 je obvinený oslobodený
a) do dovŕšenia veku skončenia povinnej školskej dochádzky ustanovenej osobitným predpisom,28) 
b)	počas poskytovania zdravotnej starostlivosti ústavnou formou okrem prípadov, keď sa úmyselne poškodil na zdraví, súhlasil s poškodením jeho zdravia inou osobou alebo predstieral duševnú poruchu alebo chorobu,
c)	po dobu účasti ako svedka na súdnom konaní.

§ 55
Náhrada zvýšených trov výkonu väzby

(1) Obvinený je povinný uhradiť zvýšené trovy na jeho stráženie, dopravu, pátranie alebo predvedenie vynaložené ústavom, ak
a)  si  spôsobil  úmyselne  alebo  inému  dovolil spôsobiť mu ujmu na zdraví, bez závažných   dôvodov odmietol  podrobiť sa lekárskemu zákroku, na ktorý dal podnet alebo predchádzajúci súhlas, opakovane porušil liečebný režim alebo ak inému obvinenému spôsobil ujmu na zdraví a ústavu vznikli zvýšené trovy na stráženie, dopravu a predvedenie do zdravotníckeho zariadenia,
b) trval na predvedení pred orgán činný v trestnom konaní alebo súd ako účastník konania  alebo bol na tento účel prechodne premiestnený do iného ústavu, hoci bol poučený, že jeho účasť na úkone alebo pojednávaní nie je nevyhnutná,
c)  navštívil obvineného alebo odsúdeného v inom ústave.
(2) Obvinený, ktorý ušiel, je povinný uhradiť zvýšené trovy výkonu väzby, ktoré vynaložil ústav alebo Policajný zbor pri pátraní po ňom; úhrada zvýšených trov výkonu väzby je príjmom ústavu, ktorý ho odvádza na účet štátu. 

_____________________
39) § 556 ods. 1 písm. a) Trestného poriadku.

§  56
Spoločné ustanovenia

(1) Od vymáhania trov spojených s výkonom väzby, zvýšených trov výkonu väzby a od sumy určenej na náhradu škody na majetku štátu v správe ústavu možno upustiť, ak tak ustanovuje osobitný predpis.40)
(2) Trovy spojené s výkonom väzby možno odpustiť obvinenému, ktorý bol právoplatným odsudzujúcim rozsudkom uznaný za vinného, vyhostený alebo vydaný do cudziny, ak je zrejmé, že ďalšie vymáhanie trov spojených s výkonom väzby by bolo neúčelné a nehospodárne.
(3) Ak obvinený zomrel, pri vymáhaní trov spojených s výkonom väzby, zvýšených trov výkonu väzby a sumy určenej na náhradu škody na majetku štátu v správe ústavu, sa postupuje podľa osobitného predpisu.41)

ŠIESTA HLAVA
PREPUSTENIE Z VÄZBY

§ 57

	(1) Ústav prepustí obvineného z väzby ihneď po doručení písomného príkazu súdu alebo sudcu pre prípravné konanie vydaného na základe rozhodnutia o prepustení z väzby a po doručení príkazu prokurátora.
(2) Ak nemá obvinený pri prepustení z väzby odev alebo obuv, ktoré zodpovedajú klimatickým podmienkam alebo peňažné prostriedky na svojom konte na ich zakúpenie, ústav obvinenému poskytne primeraný odev alebo obuv.
	(3) Obvinenému, ktorý nemá dostatok peňažných prostriedkov na cestovné a stravné podľa 22 ods. 3, ústav môže zo svojho rozpočtu poskytnúť nenávratný peňažný príspevok alebo cestovný lístok.

SIEDma  HLAVA
POSTUP PRI ÚMRTÍ OBVINENÉHO

§ 58

	(1) Úmrtie obvineného sa ihneď oznámi lekárovi z ústavu, ktorý postupuje podľa osobitného predpisu a spracuje hlásenie, ktoré ústav odošle generálnemu riaditeľstvu a prokurátorovi, ktorý vykonáva dozor nad zachovávaním zákonnosti v ústave; ústav zároveň úmrtie oznámi príslušnému orgánu činnému v trestnom konaní a súdu.
	(2) Riaditeľ ústavu alebo ním určený príslušník zboru vykoná opatrenia na zaistenie miesta úmrtia a osôb, ktoré o udalosti majú vedomosti a úmrtie oznámi vyšetrovateľovi Policajného zboru, ktorý zabezpečí vykonanie potrebných úkonov.
	(3) V prípade úmrtia obvineného vo výkone väzby mŕtvola obvineného musí byť prehliadnutá a pitvaná. 

_____________________
40) § 6a ods. 6 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.
41)  § 470 ods. 1 Občianskeho zákonníka.
ôsma HLAVA
SPOLOČNÉ, PRECHODNÉ A ZÁVEREČNÉ USTANOVENIA

Spoločné ustanovenia
§ 59

(1) Štátnym orgánom podľa § 20 ods. 4 písm. b) sa na účely tohto zákona rozumejú:
a) Kancelária prezidenta Slovenskej republiky,
b) orgány Národnej rady Slovenskej republiky,
c) Úrad vlády Slovenskej republiky,
d) Ministerstvo spravodlivosti Slovenskej republiky („ministerstvo“),
e) verejný ochranca práv.
(2) Návykovou látkou sa na účely tohto zákona rozumejú alkohol, omamné látky, psychotropné látky a prekurzory.
(3) Orgánom sociálneho poistenia sa na účely tohto zákona rozumejú najmä organizačná zložka Sociálnej poisťovne,42) útvar sociálneho zabezpečenia ministerstva a Vojenský úrad sociálneho zabezpečenia.43)  
	(4) Zdravotné poistenie, starobné poistenie, invalidné poistenie a  úrazové poistenie, poistenie zodpovednosti za škodu a poistenie odsúdených v nezamestnanosti, starobné dôchodkové sporenie upravujú osobitné predpisy.44)

§ 60

(1) Ustanovenia tohto zákona sa na obvinených umiestnených v nemocnici, zdravotníckom zariadení v ústave alebo v inom zdravotníckom zariadení uplatňujú primerane podľa zdravotného stavu obvineného a odporúčania lekára.  
(2) Ustanovenia tohto zákona sa na ohrozených svedkov a chránených svedkov45) uplatňujú primerane.  

§ 61

	Na účely ochrany života a zdravia obvinených, príslušníkov zboru a iných osôb možno cely, v ktorých sa vykonáva disciplinárny trest umiestnenia do samoväzby podľa  § 37 ods. 2 písm. d) tohto zákona, cely v ktorých je umiestnený ohrozený svedok a chránený svedok45) a obvinený, ktorý sa správal spôsobom uvedeným v osobitnom predpise46) vybaviť kamerovým systémom.

_____________________
42)  § 124 zákona č. 461/2003 Z. z.
43)  Napríklad zákon č. 328/2002 Z. z. v znení neskorších predpisov.
44) Zákon č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov.
      Zákon č. 461/2003 Z. z. o sociálnom poistení v znení neskorších predpisov. 
      Zákon č. 43/2004 Z. z. o starobnom dôchodkovom sporení a o zmene a doplnení niektorých  zákonov v znení  
      zákona č. 186/2004 Z. z.
45) Zákon č. 256/1998 Z.z. o ochrane svedka a o zmene a doplnení niektorých zákonov v znení neskorších 
      predpisov.
46) § 39 ods. 2 písm. b) Trestného zákona.
§ 62
Nakladanie s osobnými údajmi o obvinenom 
a odoberanie identifikačných znakov

	(1) Zbor je v súlade s osobitnými predpismi47) oprávnený získavať, zhromažďovať a spracovávať  osobné  údaje  v  rozsahu   identifikačných   znakov  a  údajov,   anamnestických 
údajov, údajov o príslušnosti k národnostnej menšine alebo etnickej skupine a náboženskom vyznaní na účely zabezpečenia činností súvisiacich s účelom výkonu väzby.
(2) Obvinený je povinný na výzvu podrobiť sa úkonom súvisiacim so zberom fyzických, fyziognomických a biologických identifikačných znakov. 

§ 63
Predbežná väzba a vydávacia väzba

	Ustanovenia tohto zákona sa vzťahujú aj na výkon predbežnej väzby a vydávacej väzby.

§ 64
Spoločné ustanovenia o konaní

(1) Na konanie podľa tohto zákona sa vzťahujú všeobecné predpisy o správnom konaní,48) ak tento zákon neustanovuje inak.
(2) Za rozhodnutie podľa tohto zákona sa považuje rozhodnutie o:
a)	disciplinárnom treste podľa § 37 ods. 2,
b)	trovách spojených s výkonom väzby,
c)	zvýšených trovách výkonu väzby,
d)	náhrade škody na majetku štátu v správe ústavu,
e)	zhabaní veci.
(3) Rozhodnutie o povinnosti obvineného, ktorý bol právoplatným odsudzujúcim rozsudkom uznaný za vinného nahradiť trovy výkonu väzby, vydá riaditeľ ústavu.48)
(4) Rozhodnutie o povinnosti obvineného nahradiť zvýšené trovy výkonu väzby a škodu na majetku štátu v správe ústavu vydá riaditeľ ústavu.48)
(5) Odvolanie proti rozhodnutiu podľa odseku 2 nemá odkladný účinok.49) 
(6) Rozhodnutie podľa odsekov 2 a 3 vykonáva ústav alebo ústav na výkon trestu odňatia slobody, ktorý pohľadávku spravuje, zrážkami zo mzdy;50) generálne riaditeľstvo zboru vykonáva rozhodnutie podľa osobitných predpisov.51)
(7) Štátne orgány, obce, notári a iné fyzické osoby a právnické osoby, ktoré z úradnej moci alebo vzhľadom na predmet svojej činnosti vedú evidenciu osôb a majetku, sú povinné oznámiť generálnemu riaditeľstvu zboru na jeho písomnú žiadosť im známe údaje potrebné na výkon rozhodnutia.
(8) Útvary Policajného zboru poskytujú generálnemu riaditeľstvu zboru na jeho písomnú žiadosť v odôvodnených prípadoch ochranu a súčinnosť pri výkone rozhodnutia.
__________________
47) Zákon č. 428/2002 Z. z. o ochrane osobných údajov v znení zákona č. 602/2003 Z. z.
     Zákon č. 4/2001 Z. z. v znení neskorších predpisov.
48) Zákon č. 71/1967 Zb. o správnom konaní (správny poriadok) v znení neskorších predpisov
49) § 46 zákona č. 71/1967 Zb.
50) § 55 ods. 2 zákona č. 71/1967 Zb.
51) § 131 Zákonníka práce.
    § 276 až 302 Občianskeho súdneho poriadku v znení neskorších predpisov.

(9) Tretie osoby, ktoré majú údaje, listiny a iné veci, ktoré sú potrebné na výkon rozhodnutia, ak to možno od nich požadovať, sú povinné generálnemu riaditeľstvu zboru na jeho písomnú žiadosť tieto údaje poskytnúť, listiny a veci vydať alebo zapožičať.
(10) Banky sú povinné oznámiť generálnemu riaditeľstvu zboru na jeho písomnú žiadosť údaje poskytované súdu na účely občianskeho súdneho konania podľa osobitného predpisu.52)
(11) Pošta je povinná oznámiť generálnemu riaditeľstvu zboru na jeho písomnú žiadosť údaje potrebné na výkon rozhodnutia, najmä totožnosť osôb, ktoré majú prenajaté poštové priehradky, údaje o počte tam došlých zásielok a o ich odosielateľoch, úhrn súm doručených povinnému poštou alebo do jeho poštovej priehradky, totožnosť prijímateľa 
zásielok poste restante, alebo umožniť príslušníkovi zboru alebo zamestnancovi zboru            z generálneho riaditeľstva zboru tieto údaje získať na pošte a správnosť údajov oznámených poštou na mieste preveriť.
(12) Poisťovne sú povinné oznámiť generálnemu riaditeľstvu zboru na jeho písomnú žiadosť výplaty poistných plnení.
(13) Generálne riaditeľstvo zboru môže požiadať o súčinnosť aj ďalšie osoby.

§ 65
Splnomocňujúce ustanovenie

Ministerstvo ustanoví všeobecne záväzným právnym predpisom podrobnosti o
a)	prijímaní, umiestňovaní, premiestňovaní a predvedení obvinených,
b)	zaobchádzaní s obvinenými,
c)	zabezpečovaní práv obvinených,
d)	nakladaní s peňažnými prostriedkami obvineného,
e)	zamestnávaní obvinených,
f)	disciplinárnom konaní,
g)	diferencovanom výkone väzby,
h)	dozore a kontrole nad výkonom väzby,
i)	postupe pri úmrtí obvineného,
j)	prepúšťaní obvinených,
k)	náhrade škody na majetku štátu v správe ústavu, trov spojených s výkonom väzby a zvýšených trov výkonu väzby,
l)	zrážkach z pracovnej odmeny a poradí zrážok,
m)	osobitných podmienkach financovania a vykonávania činností zameraných na zamestnávanie obvinených.

§ 66
Časová pôsobnosť zákona

	Ustanovenia tohto zákona sa vzťahujú aj na výkon väzby, o ktorej bolo rozhodnuté pred účinnosťou tohto zákona.

____________________
52)  Zákon č. 71/1967 Zb. v znení neskorších predpisov.
     Občiansky súdny poriadok v znení neskorších predpisov.

§ 67
Prechodné ustanovenia

(1) Ak obvinený požiadal pred 1. aprílom 2005 o nákup potravín a vecí osobnej potreby, alebo o vykonanie iných finančných operácií podľa § 22 až 24 a o žiadosti nebolo ešte rozhodnuté, postupuje sa podľa tohto zákona; ak o žiadosti už bolo rozhodnuté, pri nákupe potravín a vecí osobnej potreby, alebo pri vykonávaní iných finančných operácií sa postupuje podľa doterajších predpisov.
	(2) Ak obvinený spôsobil škodu na majetku štátu v správe ústavu podľa § 51 pred      1. aprílom 2005 a o náhrade škody na majetku štátu v správe ústavu riaditeľ ústavu ešte nerozhodol, návrh nebol podaný na súd alebo súd ešte o návrhu nerozhodol, postupuje sa podľa doterajších predpisov.
	(3) Ak bol obvinený vzatý do väzby pred 1. aprílom 2005 a väzba trvá aj po 1. apríli 2005, náhrada trov výkonu väzby sa vypočíta oddelene; náhrada trov výkonu väzby do          1. apríla 2005 sa vypočíta podľa doterajších predpisov a od 1. apríla 2005 najviac za prvých 90 kalendárnych dní.
	(4) Ak bol obvinený, ktorý je poberateľom dôchodku17) vzatý do väzby pred               1. septembrom 2002 a väzba trvá aj po 1. apríli 2005 a je právoplatným rozhodnutím uznaný za vinného, trovy výkonu väzby sa mu predpíšu len od 1. septembra 2002, najviac však za dni väzby po dobu prvých 90 kalendárnych dní po 1. apríli 2005.
	(5) Ak bol obvinený najneskôr do 31. marca 2004 nemocensky poistený a po 1. apríli 2005 bol uznaný za práceneschopného, má nárok na dávky nemocenského poistenia               v ochrannej lehote v rozsahu a za podmienok podľa osobitného predpisu.53)
	(6) Ak obvinenému vznikli zvýšené trovy výkonu väzby podľa § 55 pred 1. aprílom 2005 a o ich náhrade riaditeľ ústavu ešte nerozhodol, postupuje sa podľa tohto zákona.
	(7) Obvinený nie je povinný z pohľadávky zboru za trovy spojené s výkonom väzby, zvýšené trovy výkonu väzby a zo sumy určenej na náhradu škody na majetku štátu v správe ústavu predpísané od 1. septembra 2002 uhradiť úroky z omeškania podľa osobitného predpisu.54)

§ 68
Zrušovacie ustanovenia

Zrušujú sa:

1. zákon Národnej rady Slovenskej republiky č. 156/1993 Z. z. o výkone väzby v znení zákona č. 451/2002 Z. z. a zákona č. 171/2003 Z. z. 
2. nariadenie vlády Slovenskej republiky č. 499/2002 Z. z. o výške pracovnej odmeny a o podmienkach jej poskytovania obvineným a odsúdeným, o výške peňažnej odmeny za výkon iných prospešných prác a o podmienkach jej poskytovania odsúdeným.
3. vyhláška Ministerstva spravodlivosti Slovenskej republiky č. 114/1994 Z. z., ktorou sa vydáva Poriadok výkonu väzby v znení vyhlášky č. 500/2002 Z. z.

____________________
53) § 32 až 38  zákona č. 461/2003 Z.z..
54) § 6a ods. 5 zákona Národnej rady Slovenskej republiky č. 278/1993 Z. z. v znení neskorších predpisov.
  odsúdených, zavinených nákladov výkonu trestu odňatia slobody, zvýšených nákladov výkonu trestu      
  odňatia slobody a ich náhrade (o určení výšky zvýšených nákladov obvinených a odsúdených).

4. vyhláška Ministerstva spravodlivosti Slovenskej republiky č. 341/1996 Z. z. o osobitných podmienkach financovania a vykonávania činnosti zameranej na zamestnávanie odsúdených v strediskách vedľajšieho hospodárstva a vo vnútornej prevádzke organizačných zložiek Zboru väzenskej a justičnej stráže Slovenskej republiky.
5. vyhláška Ministerstva spravodlivosti Slovenskej republiky č. 501/2002 Z. z., ktorou sa ustanovujú podrobnosti o určení výšky zvýšených nákladov výkonu väzby, škode na majetku štátu v správe ústavu na výkon väzby, ústavu na výkon trestu odňatia slobody, ústavu  na  výkon  trestu odňatia  slobody  pre mladistvých a nemocnice  pre  obvinených a 
6. vyhláška Ministerstva spravodlivosti Slovenskej republiky č. 503/2002 Z. z., ktorou sa ustanovujú podrobnosti o zrážkach z pracovnej odmeny a iných príjmov obvinených a odsúdených, výške a použití vreckového a úložného a poradí zrážok u odsúdených, o výkone rozhodnutia zrážkami z pracovnej odmeny obvinených a odsúdených a o výške trov výkonu trestu odňatia slobody a ich náhrade (o rozúčtovaní pracovnej odmeny obvinených a odsúdených).

Čl. II

Zákon č. 4/2001 Z.z. o Zbore väzenskej a justičnej stráže v znení zákona č. 422/2002 Z.z., zákona č. 166/2003 Z.z. a zákona č.  537/2004 Z.z. sa dopĺňa takto:

1. V § 4 ods. 1 písm. r) sa za slová „ak tak ustanovuje“ vkladajú slová „tento zákon alebo“.
2. § 47 sa dopĺňa novým odsekom 5, ktorý znie:
„(5) Minister môže po dohode s ministrom zdravotníctva Slovenskej republiky poveriť zbor strážením zdravotníckych zariadení, v ktorých sa vykonáva ochranné liečenia alebo detencia, ktoré boli uložené súdom podľa  osobitného predpisu.11a)“.

Poznámka pod čiarou k odkazu 11a) znie:   
„11a) Trestný zákon.“.

Čl. III

	Zákon č. 461/2003 Z. z. o sociálnom poistení v znení neskorších predpisov sa mení a dopĺňa takto:
	V § 14 ods. 1 písm. a) sa za slovo „prácu“ vkladajú slová „okrem obvineného vo väzbe33a) a odsúdeného vo výkone trestu odňatia slobody,33b) ak je zaradený do práce,“. 

Poznámky pod čiarou k odkazom 33a a 33b znejú:
„33a) Zákon č. ... /2005 Z. z. o výkone väzby a o zmene a doplnení niektorých zákonov. 
  33b)Zákon č. ... /2005 Z. z. o výkone trestu odňatia slobody.“.

Čl. IV

Zákon č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov sa dopĺňa takto:
	V § 2 sa odsek 5 dopĺňa písmenom p), ktoré znie: 
„p) ktorých predmetom je dodanie tovarov, uskutočnenie prác alebo poskytnutie služieb, ktorých odberateľom je štát a dodávateľom Zbor väzenskej a justičnej stráže.2a)“.
Poznámka pod čiarou k odkazu 2a znie:   
„2a) § 38 zákona č.  .../2005 Z. z. o výkone trestu odňatia slobody.“.

Čl. V

	Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov sa mení a dopĺňa takto:
	V § 14 ods. 5 písm. d) sa za slovo „občanov“ vkladajú slová „vo väzbe a“.

Čl. VI

	Tento zákon nadobúda účinnosť 1. apríla 2005.